b'\n_START_ARTICLE_\nVelika nagrada Belgije 1935\n_START_SECTION_\nPred dirko\n_START_PARAGRAPH_\nTo je bila prva dirka novoustanovljenega prvenstva. Auto Union se je \xc5\xa1e vedno posve\xc4\x8dal izbolj\xc5\xa1avi motorja, zato niso nastopili. Pri\xc4\x8dakovano je bilo, da bo Scuderia Subalpina nastopila z novimi dirkalniki Maserati V8RI, ki so debitirali na nedavni dirki Grand Prix de la Marne, toda za mo\xc5\xa1tvo nastopil je le Marcel Lehoux s starej\xc5\xa1im dirkalnikom Maserati 8CM.\n_START_SECTION_\nDirka\n_START_PARAGRAPH_\nLehoux, ki je bil najpo\xc4\x8dasnej\xc5\xa1i na prostih treningih je, iz\xc5\xberebal najbolj\xc5\xa1i \xc5\xa1tartni polo\xc5\xbeaj. V sredi\xc5\xa1\xc4\x8du pozornosti je bil pod velikim pritiskom in je prehitro \xc5\xa1tartal, zato je moral takoj zavreti. Skozi Eau Rouge so ga ostali dirka\xc4\x8di prehitevali tako po levi kot po desni. Povedel je Rudolf Caracciola, ki so mu sledili Jean-Pierre Wimille, Ren\xc3\xa9 Dreyfus in Manfred von Brauchitsch. Von Brauchitsch je kmalu prehitel Dreyfusa in \xc5\xbee napadal Wimilla, ki pa je odstopil v sedmem krogu zaradi okvare motorja, tako da je imel Mercedes trojno vodstvo._NEWLINE_Von Brauchitsch je ob prihodu proti \xc5\xa1tartno-ciljni ravnini nenadoma upo\xc4\x8dasnil in zapeljal v bokse na menjavo sve\xc4\x8dk. Krog pozneje, v petnajstem krogu pa je odstopil zaradi okvare motorja. Po postankih v boksu se je Fagioli za\xc4\x8del pribli\xc5\xbeevati vodilnemu Caraccioli in kmalu ga je tudi napadel. Fagioli je kmalu uspel prehiteti Nemca, ob tem pa mu je s pestjo jezno gestikuliral, ker ga je pred tem nekajkrat zaprl. Besni \xc5\xa1portni direktor Alfred Neubauer je poklical Fagiolija v bokse. Podobno kot na dirki Eifelrennen v prej\xc5\xa1nji sezoni 1934, je ob postanku pri\xc5\xa1lo do prepira med Neubauerjev in Fagiolijem, ki ni \xc5\xbeelel ve\xc4\x8d dirkati. Neubauer je moral poklicati von Brauchitscha, da je prevzel italijanov dirkalnik. Iz boksov je pri\xc5\xa1el na \xc4\x8detrto mesto in kmalu za\xc4\x8del loviti Louisa Chirona in Dreyfusa. Slednjega je kmalu tudi prehitel, ob tem pa je Francoz zapeljal v bokse, kjer je pojasnil, da je peljal preblizu von Brauchitschevega dirkalnika in s tem vhidoval hlape Mercedesovega posebnega goriva, zato ni ve\xc4\x8d mogel dirkati, njegov dirkalnik je prevzel rezervni dirka\xc4\x8d Attilio Marinoni._NEWLINE_Von Brauchitsch je potreboval le \xc5\xa1e dva kroga, da je ujel in prehitel Chirona, pri tem sta se dirkalnika v ovinku Eau Rouge skoraj dotaknila. Nemec je nazadljeval z nizanjem hitrih krogov, toda nih\xc4\x8de ve\xc4\x8d ni mogel ogroziti Caracciole, ki je dosegel svojo \xc4\x8detrto in mo\xc5\xa1tveno sedmo zmago v sezoni. Von Brauchitsch je poskrbel za dvojno zmago nem\xc5\xa1kega mo\xc5\xa1tva, popolnoma iz\xc4\x8drpani Chiron pa je osvojil tretje mesto, nato pa se je le \xc5\xa1e zgrudil v Ferrarijevih boksih.'